《送甘甥可大从定叟弟之桂林》
宋代·张栻

季也有行役，我思独悠悠。
亲朋非不多，子能从之游。
挂席上湘水，青山挟行舟。
篮舆问岭路，政尔荔子秋。
人言桂林好，颇复类中州。
近郊多胜概，雉堞冠层楼。
待渠幕府暇，时与同冥搜。
吾子有令姿，胸中富九流。
处世多龃龉，但当付沧洲。
超然扩遐思，讵可耳目谋。
原为百炼刚，莫作绕指桑。
昔人不吾欺，子盍试反求。
预想他年归，此地复绸缪。
刮目看二子，一笑纾百忧。

作者简介：张栻（1133年9月15日——1180年3月22日）字敬夫，后避讳改字钦夫，又字乐斋，号南轩，学者称南轩先生，谥曰宣，后世又称张宣公。南宋汉州绵竹（今四川绵竹市）人，右相张浚之子。南宋初期学者、教育家。南宋理宗淳祐初年（1241年）从祀孔庙，后与李宽、韩愈、李士真、周敦颐、朱熹、黄干同祀石鼓书院七贤祠，世称石鼓七贤。